CELEX: 32018D0748
Language: fi
Date: 2018-05-14 00:00:00
Title: Neuvoston täytäntöönpanopäätös (EU) 2018/748, annettu 14 päivänä toukokuuta 2018, uuden psykoaktiivisen aineen 1-(4-syanobutyyli)-N-(2-fenyylipropan-2-yyli)-1H-indatsoli-3-karboksiamidi (CUMYL-4CN-BINACA) saattamisesta valvontatoimenpiteiden piiriin

22.5.2018   
            
            
               FI
            
            
               Euroopan unionin virallinen lehti
            
            
               L 125/10
            
         NEUVOSTON TÄYTÄNTÖÖNPANOPÄÄTÖS (EU) 2018/748,
   annettu 14 päivänä toukokuuta 2018,
   uuden psykoaktiivisen aineen 1-(4-syanobutyyli)-N-(2-fenyylipropan-2-yyli)-1H-indatsoli-3-karboksiamidi (CUMYL-4CN-BINACA) saattamisesta valvontatoimenpiteiden piiriin
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS (1) ja erityisesti sen 8 artiklan 3 kohdan,
   ottaa huomioon Euroopan komission ehdotuksen,
   ottaa huomioon Euroopan parlamentin lausunnon (2),
   sekä katsoo seuraavaa:
   
               (1)
            
            
               Päätöksen 2005/387/YOS 6 artiklan mukaisesti Euroopan huumausaineiden ja niiden väärinkäytön seurantakeskuksen laajennetun tiedekomitean erityisistunnossa on laadittu uutta psykoaktiivista ainetta 1-(4-syanobutyyli)-N-(2-fenyylipropan-2-yyli)-1H-indatsoli-3-karboksiamidi, jäljempänä ’CUMYL-4CN-BINACA’, koskeva riskienarviointiraportti, joka toimitettiin komissiolle ja neuvostolle 14 päivänä marraskuuta 2017.
            
         
               (2)
            
            
               CUMYL-4CN-BINACA on synteettinen kannabinoidi. Sillä on samanlaisia vaikutuksia kuin THC:llä, joka aiheuttaa kannabiksen merkittävimmät psykoaktiiviset vaikutukset, mutta CUMYL-4CN-BINACAn myrkyllisyys on vielä hengenvaarallisempaa. Yhtäältä CUMYL-4CN-BINACAn voimakas vaikutus ja toisaalta se, että aine voi muodostaa suuren tai tuntemattoman vaihtelevan osuuden polttamista varten tarkoitetuista sekoituksista, tarkoittavat, että aine muodostaa merkittävän myrkytysriskin.
            
         
               (3)
            
            
               CUMYL-4CN-BINACAa on ollut saatavilla unionissa ainakin lokakuusta 2015 lähtien, ja sitä on havaittu 11 jäsenvaltiossa. CUMYL-4CN-BINACAn luonteen vuoksi havaintoja on todennäköisesti ilmoitettu liian vähän niiden todelliseen määrään nähden, koska CUMYL-4CN-BINACAa ei yleensä seulota rutiininomaisesti. Useimmissa tapauksissa CUMYL-4CN-BINACA on takavarikoitu jauheena tai kasvimateriaalina, mutta sitä on takavarikoitu myös muissa fyysisissä muodoissa, esimerkiksi imupaperin (blotter) muodossa, joskin vähemmässä määrin. Unionissa on tehty yli 270 takavarikkoa.
            
         
               (4)
            
            
               Kaksi jäsenvaltiota on ilmoittanut yhteensä 11 kuolemantapauksesta, jotka on yhdistetty CUMYL-4CN-BINACAan. Niistä vähintään viidessä tapauksessa CUMYL-4CN-BINACA aiheutti kuoleman tai todennäköisesti edesauttoi sitä. Lisäksi kaksi jäsenvaltiota raportoi viidestä akuutista CUMYL-4CN-BINACAan liittyvästä myrkytystapauksesta, jotka eivät johtaneet kuolemaan. CUMYL-4CN-BINACAn luonteen vuoksi CUMYL-4CN-BINACAn aiheuttamia sekä kuolemaan johtamattomia myrkytyksiä että kuolemantapauksia jää todennäköisesti havaitsematta ja raportoimatta.
            
         
               (5)
            
            
               Järjestäytyneen rikollisuuden mahdollisesta osallistumisesta CUMYL-4CN-BINACAn valmistukseen, jakeluun, laittomaan kauppaan ja tarjontaan unionissa ei ole tietoja. Käytettävissä olevien tietojen perusteella vaikuttaa siltä, että CUMYL-4CN-BINACAa tuottavat Kiinassa sijaitsevat kemian alan yritykset.
            
         
               (6)
            
            
               CUMYL-4CN-BINACAa myydään tavallisesti pieninä määrinä ja tukkupakkauksina ”lailliseksi huumausaineeksi” merkittyinä sekoituksina polttamista varten tai jauheena headshop-liikkeissä (huumeisiin liittyviä välineitä myyvä liike) sekä internetissä kannabiksen ”laillisena” korvikkeena. Sitä myydään todennäköisesti myös suoraan laittomilla huumausainemarkkinoilla. Koska tällaisten tuotteiden pakkauksessa mainitaan harvoin niiden ainesosia, useimmat käyttäjät eivät tiedä käyttävänsä CUMYL-4CN-BINACAa tai synteettisiä kannabinoideja yleensä.
            
         
               (7)
            
            
               CUMYL-4CN-BINACAlla ei ole tunnustettua lääketieteellistä tai eläinlääketieteellistä käyttöä unionissa eikä ilmeisesti muuallakaan. Ei ole mitään merkkejä siitä, että CUMYL-4CN-BINACAa voidaan käyttää mihinkään muuhun tarkoitukseen kuin analyyttisena vertailustandardina ja tieteellisessä tutkimuksessa.
            
         
               (8)
            
            
               Riskienarviointiraportista käy ilmi, että useat CUMYL-4CN-BINACAan liittyvät kysymykset ovat seurausta aineen terveydelle ja kansanterveydelle aiheuttamia riskejä sekä sosiaalisia riskejä koskevien tietojen puuttumisesta, ja niihin voitaisiin vastata toteuttamalla lisätutkimuksia. Saatavilla oleva näyttö ja tiedot aineen aiheuttamista terveydellisistä ja sosiaalisista riskeistä kuitenkin antavat riittävät perusteet CUMYL-4CN-BINACAn saattamiselle valvontatoimenpiteiden piiriin koko unionissa.
            
         
               (9)
            
            
               CUMYL-4CN-BINACAa ei ole lueteltu valvottavaksi aineeksi vuonna 1961 tehdyssä Yhdistyneiden kansakuntien huumausaineyleissopimuksessa eikä vuonna 1971 tehdyssä psykotrooppisia aineita koskevassa Yhdistyneiden kansakuntien yleissopimuksessa. CUMYL-4CN-BINACA ei ole arvioitavana Yhdistyneiden kansakuntien järjestelmässä.
            
         
               (10)
            
            
               Koska yhdeksän jäsenvaltiota valvoo CUMYL-4CN-BINACAa kansallisen huumausainelainsäädäntönsä nojalla ja viisi jäsenvaltiota valvoo sitä muun lainsäädännön nojalla, CUMYL-4CN-BINACAn saattaminen valvontatoimenpiteiden piiriin koko unionissa auttaisi ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojaamaan riskeiltä, joita aineen saatavuus ja käyttö aiheuttavat.
            
         
               (11)
            
            
               Päätöksessä 2005/387/YOS annetaan neuvostolle täytäntöönpanovalta reagoida unionin tasolla nopeasti ja asiantuntemuksen perusteella jäsenvaltioiden havaitsemien ja raportoimien uusien psykoaktiivisten aineiden ilmaantumiseen saattamalla kyseiset aineet valvontatoimenpiteiden piiriin koko unionissa. Koska tällaisen täytäntöönpanovallan käyttöön ottamista koskevat edellytykset ovat täyttyneet ja menettelyä on noudatettu, olisi annettava täytäntöönpanopäätös CUMYL-4CN-BINACAn saattamiseksi valvontatoimenpiteiden piiriin koko unionissa.
            
         
               (12)
            
            
               Päätös 2005/387/YOS sitoo Tanskaa, ja sen vuoksi Tanska osallistuu tämän, päätöksen 2005/387/YOS täytäntöönpanoa koskevan päätöksen hyväksymiseen ja soveltamiseen.
            
         
               (13)
            
            
               Päätös 2005/387/YOS sitoo Irlantia, ja sen vuoksi Irlanti osallistuu tämän, päätöksen 2005/387/YOS täytäntöönpanoa koskevan päätöksen hyväksymiseen ja soveltamiseen.
            
         
               (14)
            
            
               Päätös 2005/387/YOS ei sido Yhdistynyttä kuningaskuntaa, eikä se sen vuoksi osallistu tämän päätöksen hyväksymiseen eikä soveltamiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan,
            
         ON HYVÄKSYNYT TÄMÄN PÄÄTÖKSEN:
   1 artikla
   Saatetaan uusi psykoaktiivinen aine 1-(4-syanobutyyli)-N-(2-fenyylipropan-2-yyli)-1H-indatsoli-3-karboksiamidi, jäljempänä ’CUMYL-4CN-BINACA’, valvontatoimenpiteiden piiriin koko unionissa.
   2 artikla
   Jäsenvaltioiden on toteutettava viimeistään 23 päivänä toukokuuta 2019 kansallisen lainsäädäntönsä mukaiset tarvittavat toimenpiteet CUMYL-4CN-BINACAn saattamiseksi lainsäädäntönsä mukaisten valvontatoimenpiteiden ja rikosoikeudellisten seuraamusten piiriin vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta niille johtuvia velvoitteita noudattaen.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Tätä päätöstä sovelletaan perussopimusten mukaisesti.
   
      Tehty Brysselissä 14 päivänä toukokuuta 2018.
      
         
            Neuvoston puolesta
         
         
            Puheenjohtaja
         
         E. ZAHARIEVA
      
   
   
      (1)  EUVL L 127, 20.5.2005, s. 32.
   
      (2)  Lausunto annettu 3. toukokuuta 2018 (ei viela julkaistu virallisessa lehdessä).